Fritagelse for Det Forenede Kongeriges Centralbank ("Bank of England") i henhold til forordningen om markeder for finansielle instrumenter (MiFIR)

1.INDLEDNING

Forordningen om markeder for finansielle instrumenter (i det følgende benævnt MiFIR) og direktivet om markeder for finansielle instrumenter (MiFID II) blev offentliggjort i Den Europæiske Unions Tidende den 12. juni 2014, trådte i kraft den 2. juli 2014 og er blevet anvendt siden den 3. januar 2018.

MiFID II/MiFIR introducerer en markedsstruktur, som har til formål at sikre, at handel, når det er relevant, finder sted på regulerede platforme, og at handel gøres gennemsigtig for at sikre en effektiv og rimelig prisfastsættelse.

I denne forbindelse indrømmes der i MiFIR en fritagelse fra kravene om før- og efterhandelsgennemsigtighed for så vidt angår andre finansielle instrumenter end aktieinstrumenter i forbindelse med transaktioner, hvor modparten er medlem af Det Europæiske System af Centralbanker (ESCB), og den pågældende transaktion gennemføres som led i udøvelsen af penge- og valutapolitikken eller politikken for finansiel stabilitet, som det pågældende medlem af ESCB har retlig beføjelse til at udøve, og det pågældende medlem på forhånd har underrettet sin modpart om, at transaktionen er fritaget. MiFIR giver desuden Kommissionen beføjelse til at udvide anvendelsesområdet for denne fritagelse til tredjelandes centralbanker, når de nødvendige betingelser er opfyldt.

I dette øjemed bestilte Kommissionen en ekstern undersøgelse hos Centre for European Policy Studies (CEPS) og universitetet i Bologna om "Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR) (fritagelser for tredjelandes centralbanker og andre enheder i henhold til markedsmisbrugsforordningen (MAR) og forordningen om markeder for finansielle instrumenter (MiFIR))" (i det følgende benævnt "undersøgelsen"). Undersøgelsen er baseret på en analyse og dokumentationsundersøgelser. Den omfatter de regler om før- og efterhandelsgennemsigtighed, der gælder, når tredjelandes centralbanker handler med andre finansielle instrumenter end aktieinstrumenter, og det undersøges, i hvilket omfang disse centralbanker handler med disse instrumenter i Unionen.

2.RAPPORTENS RETSGRUNDLAG: MiFIR's ARTIKEL 1, STK. 9

Artikel 1, stk. 6, i MiFIR indeholder en fritagelse fra reglerne om før- og efterhandelsgennemsigtighed i forbindelse med transaktioner, hvor modparten er medlem af Det Europæiske System af Centralbanker (ESCB), og den pågældende transaktion gennemføres som led i udøvelsen af penge- og valutapolitikken eller politikken for finansiel stabilitet, som det pågældende medlem af ESCB har retlig beføjelse til at udøve, og det pågældende medlem på forhånd har underrettet sin modpart om, at transaktionen er fritaget.

Desuden tillægges Kommissionen i henhold til artikel 1, stk. 9, i MiFIR beføjelse til at: "[...] vedtage delegerede retsakter i overensstemmelse med artikel 50 med henblik på at udvide anvendelsesområdet for stk. 6 til andre centralbanker.

I dette øjemed forelægger Kommissionen senest den 1. juni 2015 Europa-Parlamentet og Rådet en rapport, der vurderer behandlingen af transaktioner fra tredjelandes centralbanker, der med henblik på dette stykke omfatter Den Internationale Betalingsbank. Rapporten skal indeholde en analyse af deres lovbestemte opgaver og deres omsætning i Unionen. I rapporten:

a) identificeres bestemmelser, som er gældende i de relevante tredjelande, vedrørende administrativt fastlagte krav om offentliggørelse af centralbanktransaktioner, herunder transaktioner, der foretages af medlemmer af ESCB i disse tredjelande, og

b) vurderes de potentielle virkninger, som administrativt fastlagte krav om offentliggørelse i Unionen kan have for tredjelandes centralbanktransaktioner.

Hvis rapporten konkluderer, at fritagelsen i stk. 6 er nødvendig i forbindelse med transaktioner, hvor modparten er et tredjelands centralbank, der gennemfører aktiviteter som led i pengepolitikken eller aktiviteter vedrørende valuta og finansiel stabilitet, fastsætter Kommissionen, at denne fritagelse skal finde anvendelse på det pågældende tredjelands centralbank."

I en rapport , som blev vedtaget den 9. juni 2017, konkluderede Kommissionen, at det er hensigtsmæssigt at indrømme en fritagelse fra MiFIR-kravene om før- og efterhandelsgennemsigtighed i henhold til artikel 1, stk. 9, i MiFIR til centralbankerne i tredjelande i følgende jurisdiktioner: Australien, Brasilien, Canada, Hongkong SAR, Indien, Japan, Mexico, Singapore, Republikken Korea, Schweiz, Tyrkiet og USA — og Den Internationale Betalingsbank. Ved delegeret forordning (EU) 2017/1799, der blev vedtaget den 14. juni 2017, blev der indrømmet fritagelse fra kravene om før- og efterhandelsgennemsigtighed i henhold til artikel 1, stk. 9, i MiFIR til ovennævnte landes tredjelandscentralbanker.

Parallelt hermed vurderer Kommissionen det hensigtsmæssige i at indrømme en fritagelse fra kravene om før- og efterhandelsgennemsigtighed i henhold til artikel 1, stk. 9, i MiFIR til People's Bank of China. Medlemsstaterne høres i ekspertgruppen under Det Europæiske Værdipapirudvalg om udkastet til rapport og udkastet til delegeret forordning.

Bank of England blev ikke behandlet i ovennævnte rapport og delegerede forordning på grund af dens status som centralbank i en EU-medlemsstat. I lyset af Det Forenede Kongeriges forestående ændring af status til et tredjeland er det imidlertid nu hensigtsmæssigt at forelægge Europa-Parlamentet og Rådet en rapport i henhold til artikel 1, stk. 9, i MiFIR, hvori det vurderes, om det er hensigtsmæssigt at udvide fritagelsen fra MiFIR's anvendelsesområde til at omfatte Bank of England.

3.ANALYSE AF SITUATIONEN VEDRØRENDE BANK OF ENGLAND

Kriterier anvendt ved vurderingen

I henhold til mandatet i artikel 1, stk. 9, i MiFIR baseres analysen af de identificerede jurisdiktioner på to nøglekriterier, der begge var afgørende for Kommissionens vurdering:

a.bestemmelser, som er gældende i de relevante tredjelande, vedrørende administrativt fastlagte krav om offentliggørelse af centralbanktransaktioner, herunder transaktioner, der foretages af et medlem af ESCB i disse tredjelande. Det omfatter reglerne for markedsgennemsigtighed, der gælder for centralbanktransaktioner ("markedsgennemsigtighed"), og/eller gennemsigtigheden af centralbankens operationelle ramme ("operationel gennemsigtighed"), og